*Жеке тұлғалардың банкроттығы туралы баяндама*

**Құрметті Мәди Төкешұлы, Қазақстан Республикасы Парламенті Мәжілісінің депутаттары!**

**Слайд 1.**

Ағымдағы жылдың 3 наурызынан бастап жеке тұлғаның банкроттығын көздейтін заң нормалары күшіне енді.

***Анықтама үшін:*** *2022 жылдың 30 желтоқсанында «Қазақстан Республикасы азаматтарының төлем қабілеттілігін қалпына келтіру және банкроттығы туралы» Қазақстан Республикасының Заңына қол қойылды.*

*2023 жылдың наурыз айында Заңды іске асыру үшін 10 бұйрық, 1 Қазақстан Республикасы Үкіметінің қаулысы қабылданды.*

Қазіргі таңда 54 мыңнан астам арыз келіп түсті. Негізінен арыздар «eGov.kz» Электрондық Үкімет порталы арқылы (95%), «E-salyq Azamat» мобильді қосымшасы арқылы (5%) келіп түседі.

Сот арқылы банкроттық рәсімін қолдануға арызбен 482 тұлға жүгінді, 37 іс қозғалды *(оның ішінде 29 – сот арқылы банкроттық, 8 – төлем қабілеттілігін қалпына келтіру),* 6 шешім шығарылды, оның 5-еуі сот арқылы банкроттық рәсімін қолдану туралы.

Статистика көрсеткендей, азаматтар негізінен соттан тыс банкроттық рәсімін қолданғысы келеді.

***Анықтама үшін:*** *Заң талаптарына сәйкес, 15 жұмыс күні ішінде мемлекеттік кірістер органдары азаматтың келесі шарттарға сәйкестігіне тексеру жүргізеді:*

*1. банктер, микроқаржы ұйымдары және коллекторлық агенттіктер алдындағы борыш 5,5 млн. теңгеден (1600 АЕК) аспауға тиіс;*

*2. қарыздарды төлеу мерзімі 12 айдан асуы керек;*

*3. мүлік жоқ, оның ішінде некеде бірге пайда болған мүлік (автокөлік, пәтер, үй, учаскесі, банктегі депозит және т. б.);*

*4. қарыздар бойынша банктермен және микрокредиттік қаржы ұйымдарымен реттеу рәсімі жүргізілді.*

*Жеке тексеру мемлекеттік атаулы әлеуметтік көмек алушылар бойынша, сондай-ақ қарыздары 5 жылдан артық өтелмейтін азаматтар бойынша жүргізіледі.*

Көрсетілген өлшемшарттарға сәйкестігін тексеру «Qoldau» жеке тұлғалардың банкроттық ақпараттық жүйесінде тіркеуші мемлекеттік органдардың, банктердің және кредиттік бюролардың электрондық дерекқорларымен салыстыру арқылы автоматты түрде жүргізіледі.

***Анықтама үшін:*** *Азаматтардың арыздарын өңдеу және скоринг өткізу үшін 31 интеграция іске асырылды. Жұмыстар «Smart Bridge» Цифрлық даму, инновациялар және аэроғарыш өнеркәсібі министрлігінің интеграциялық платформасы арқылы жүргізілді.*

*Қосымша, тиісті интеграциялық қызметтері жоқ 6 ақпараттық жүйеге скоринг өткізуге тікелей қол жетімділік берілді.*

**Слайд 2.**

Бүгінгі күні келіп түскен 54 142 арыз бойынша 7 415 азаматқа қатысты рәсім басталды (бұл 13,7%) және олар бойынша мәліметтер «электрондық үкімет» веб-порталында орналастырылды.

Рәсімді қолданған 7 415 тұлғаның 721-і мемлекеттік атаулы әлеуметтік көмек алушылар, 3 748 азамат 5 жылдан астам уақыт бойы қарыздарын өтемеген.

42 224 арыз бойынша азаматтар телефонға 1414 сервисі арқылы рәсімді қолданудан бас тарту туралы хабарлама алды, бұл барлық өтініш берушілердің 78% құрайды, 85 арыз беруші бойынша рәсім тоқтатылды.

Бас тартудың негізгі себептері:

1. Несиелік бюролардың мәліметтері бойынша 37 752 тұлға 12 ай ішінде қарызды ішінара өтеген немесе қарыз сомасы 1600 АЕК-тен асады (89%);
2. 21 749 тұлға (52%) несие берушімен реттеу жөніндегі рәсімдердің жүргізілгенін растайтын құжат бермеген;
3. Әділет министрлігінің мәліметтері бойынша 14 926 тұлғаның меншік құқығында жылжымайтын мүлкі бар (35%);
4. Ауыл шаруашылығы министрлігінің мәліметтеріне сәйкес 3 984 азаматтың жер телімдері бар (9%);
5. 3 592 азамат бойынша берілген өтініштердің қайталануы (9%);
6. 2 922 азаматтың (7%) атына автокөлік тіркелген *(Ішкі істер министрлігінің деректері).*

*Сондай – ақ, бас тарту себептері ретінде жеке кәсіпкер ретінде тіркелу – 810, Бағалы қағаздар орталық депозитарий мәліметтері – 197, Қазақстан Республикасының азаматтығы жоқ-18.*

Мұндай хабарлама алынған жағдайда, соттан тыс банкроттық критерийлеріне сәйкес болған кезде 3 айдан кейін қайта арыз беруге болады.

Скорингтің сапасы тиісті мемлекеттік органдар жауап беретін деректер базасындағы мәліметтердің толықтығы мен «тазалығына» тікелей байланысты екенін атап өткен жөн.

***Анықтама үшін:*** *бас тарту себептерін жою үшін тиісті уәкілетті органға:*

*1. кредит сомасы, өтеу мерзімі туралы – тиісті банкке, микроқаржылық ұйымға немесе коллекторлық ұйымына;*

*2. мүліктің болуы туралы, заңды тұлғаларға қатысу туралы – әділет органдарына (Халыққа қызмет көрсету орталығы, Электрондық Үкімет порталы);*

*3. автокөлік бойынша – ішкі істер бөлімдерінің аумақтық бөлімшелеріне немесе мамандандырылған Халыққа қызмет көрсету орталығына (бар болса);*

*4. жер учаскелері, ауыл шаруашылығы жануарлары және арнайы техника туралы – жергілікті әкімдікке.*

*5. жеке кәсіпкерліктің болуы туралы – аудандық мемлекеттік кірістер басқармасына жүгіну қажет екендігі туралы түсініктемелер жүргізілуде.*

Егер борышкерге мүліктің болуы себебінен соттан тыс банкроттықтан бас тартылса, ол тұрғылықты жері бойынша аудандық сотқа төлем қабілеттілігін қалпына келтіру рәсімін немесе сот банкроттығын қолдануға арыз беруге құқылы (*Заңның 6, 20-22-баптары*).

***Анықтама үшін:*** *бүгінгі күні 212 тұлға қаржы басқарушысы ретінде қызметін басталғаны туралы хабарлама берді.*

**Слайд 3.**

**Өтініштерді талдау**

2023 жылдың қаңтар айынан бастап 33 мыңнан астам азамат жеке тұлғалардың банкроттығы туралы сұрақтар бойынша өтінішпен жүгінді.

***Анықтама үшін:*** *«Азаматтарға арналған үкімет» коммерциялық емес акционерлік қоғам және Мемлекеттік кірістер комитетінің байланыс орталықтарына жүгінуде, өтініштерді азаматтардың барлық өтініштерін қабылдау мен өңдеудің бірыңғай платформасы (Е-Өтініш) және Қазақстан Республикасы мемлекеттік органдардың электрондық құжат айналымының бірыңғай жүйесі (БҰА) арқылы жіберуде, сондай-ақ Қаржымині және Мемлекеттік кірістер комитеті лауазымды адамдарымен жеке әңгімелесу жолымен әңгімелесу арқылы.*

**Слайд 4.**

Өтініштерді талдау нәтижелері бойынша шешуді талап ететін **мәселелер анықталды:**

1. Борышкерлерде қаржы ұйымдарымен берешекті реттеуді жүргізу бойынша растайтын құжаттардың болмауы;

*Банктік қосымшада берешекті реттеу рәсімін цифрландыру* ***ұсынылады****.*

1. Тіркеу органдарының және несиелік бюролардың деректер қорларындағы қате мәліметтер (*қарыздың мөлшері және төлемеу мерзімі, автокөліктің болуы, некенің болуы және т. б. туралы.*);

*Мәліметтерді Әділет министрлігі, Ауыл шаруашылығы министрлігі, Ішкі істер министрлігі, Мемлекеттік кредиттік бюро және т. б. деректер базаларында жаңарту* ***қажет****.*

1. Несие берушілердің анықтамалығында бүгінгі күні азаматтардан қарыздарын өндіріп алатын ұйымдар жоқ *(бұрын несие берген кейбір ұйымдар қаржы ұйымдары емес, өйткені олардың лицензиялары жоқ)*

*Несие берушілердің анықтамалығына бұрын берілген кредиттер бойынша өндіріп алуды жүзеге асыратын барлық ұйымдарды қосу* ***ұсынылады****.*

Сонымен қатар, **қолданыстағы заңнамаға өзгерістер енгізу қажеттілігі туындауда:**

1. Қаржы ұйымдарымен реттеуді жүргізу бойынша растайтын құжатты ұсыну туралы талапты алып тастау *(12 ай мерзімін өткізіп алған жағдайда, реттеуді жүргізуді дәлелдеуді талап ету орынсыз);*

2. Талаптардан төлем қабілеттілігін қалпына келтіру рәсімін қолдану үшін 12 ай ішінде кешіктірудің болуын алып тастау;

3. Төлем қабілеттілігін қалпына келтіру жоспары бекітілгеннен кейін борышкердің елден тыс жерге кетуіне тыйым салуды алып тастау.